**РЕПУБЛИКА СРБИЈА**



**АУТОНОМНА ПОКРАЈИНА ВОЈВОДИНА**

**ОПШТИНА СЕЧАЊ**

**Општинска управа Сечањ**

**Одељење за финансије и ЛПА**

**Дана: 01.08.2023. година**

**Број:**

На основу члана 16[с7] Закона о буџетском систему ("Сл. гласник РС", бр. 54/2009, 73/2010, 101/2010, 101/2011, 93/2012, 62/2013, 63/2013 - испр., 108/2013, 142/2014, 68/2015 - др. закон, 103/2015, 99/2016, 113/2017, 95/2018, 31/2019, 72/2019, 149/2020, 118/21 и 118/21-др. закон), Одељење за финансије и ЛПА, доноси:

**ПЛАН ПОСТУПНОГ УВОЂЕЊА РОДНО ОДГОВОРНОГ БУЏЕТИРАЊА У ПОСТУПАК ПРИПРЕМЕ И ДОНОШЕЊА БУЏЕТА ОПШТИНЕ СЕЧАЊ ЗА 2024. ГОДИНУ**

Родно одговорно буџетирање, односно увођење принципа родне равноправности у буџетски процес, подразумева родну анализу буџета и реструктурирање прихода и расхода са циљем унапређења родне равноправности. Општина Сечањ посвећена је континуираном подизању квалитета управљања јавним финансијама које ефективно одговарају на потребе локалне заједнице. Родно одговорно буџетирање доприноси побољшању ефективности и транспарентности буџета и омогућава бољи увид у користи које жене и мушкарци имају од буџетских средстава.

Планом поступног увођења родно одговорног буџетирања за кориснике буџетских средстава Општине Сечањ за 2024. годину (у даљем тексту: План), поступно се уводи родно одговорно буџетирање код корисника буџетских средстава Општине Сечањ: код Општинске управе програм 9 – основно образовање и васпитање (за све основне школе), и код ПУ „ПОЛЕТАРАЦ“ за програм 8. Предшколско васпитање и образовање, путем дефинисања родне компоненте, односно родних циљева и индикатора у оквиру два програма.

Увођење родно одговорног буџетирања у поступку припреме и доношења буџета за 2024. годину, утврђује се према Плану приказаном следећом табелом:

|  |  |  |
| --- | --- | --- |
| **Редни**  **број** | **НАЗИВ БУЏЕТСКОГ КОРИСНИКА** | **НАЗИВ ПРОГРАМА[[1]](#footnote-1)**  **(*евентуално и програмских активности*)** |
| 1. | Општинска управа општине Сечањ – основне школе на територији општине Сечањ и средња школа | Програм 9 – Основно образовање и васпитање |
| 2. | ПУ „ПОЛЕТАРАЦ“ Сечањ | Програм 8 – Предшколско васпитање и образовање |

Овај план утврђује се као минималан у смислу обухвата буџетских корисника и програма код којих се уводи родна компонента и то тако што ће бити дефинисан најмање један родни циљ у оквиру сваког од Планом опредељених програма било на нивоу програма или програмске активности, уз настојање да се уродњавање примени на оба нивоа. Такође, уз сваки дефинисани родни циљ, обавезно је дефинисање најмање једног родног индикатора – показатеља за праћење постизања односног циља програма и/или програмске активности.

Бројеви и називи програма из овог плана, могу се мењати само у смислу усклађивања са одговарајућим бројевима и називима програма сходно списку униформних програма и програмских активности јединица локалне самоуправе утврђених за 2024. годину.

У постављању уродњених циљева и показатеља, буџетски корисници користе релевантне локалне стратешке и планске документе, и руководе се приступом родне равноправности садржаним у националним секторским или хоризонталним документима, као што је Национална стратегија за родну равноправност за период од 2016. до 2020. године.

Послови координације активности и подршке увођењу родно одговорног буџетирања спроводе се у оквиру Одељења за финансије и ЛПА.

Сви буџетски корисници подстичу се да у поступку израде програмског буџета кроз програме, програмске активности и пројекте у оквиру својих надлежности, припремају индикаторе/показатеље који се односе на лица тако да они буду разврстани по полу.

Овај план објављује се на интернет страници Општине Сечањ и доставља буџетским корисницима општине.

**РУКОВОДИЛАЦ ОДЕЉЕЊА**

**ЗА ФИНАСИЈЕ И ЛПА**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

***Биљана Шкрбић***

1. Број и назив програма, односно шифрирање је у складу са униформном програмском структуром буџета ЈЛС утврђеном за буџет 2021. године [↑](#footnote-ref-1)